Alberta strigeto

La Alberta strigeto (Glaucidium albertinum, kaj ankaŭ strigeto de Prigogine) estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi estas indiĝena de Albert-riftaj montarbaroj en centr-orienta Afriko.

Taksonomio
Kelkaj aŭtoritatoj inkluzivas la Albertan strigeton kiel subspecion de la Afrika stristrigeto, sed aliaj, inkluzive de Birdlife, traktas ĝin kiel apartan specion.

Aspekto
La Alberta strigeto estas tre simila al la Afrika stristrigeto (Glaucidium capense) kaj estas malgranda, grandkapa strigo sen "oreltufoj". La kapo estas forte markata per blankecaj makuletoj, la supraj partoj estas kaŝtanbrunaj kaj la mantelo kaj dorso ne estas striecaj. La mentono, gorĝo kaj supraj brustoj estas kaŝtanbrunaj kun larĝaj kremkoloraj strioj, kaj la cetero de la subaj partoj estas blankecaj kun malhelbrunaj makuloj, ĉefe sur la flankoj. La vosto estas bruna kun grandaj blankaj makuloj. La irisoj estas palflavaj. La korpolongo estas 20 cm.

Distribuado kaj habitato
La Alberta strigeto estas konata el nur kelkaj specimenoj, du estis kolektitaj en la Itombwe-montaro (du specimenoj) kaj du pliaj en arbaro okcidente de Lago Eduardo je 1 100 m en alteco en orienta Demokratia Respubliko Kongo, kaj ankaŭ unu en la Arbaro Nyungwe en okcidenta Ruando. Ankaŭ estis vidaĵo el la Nacia Parko Kahuzi-Biéga, okcidente de Lago Kivuo en la Demokratia Respubliko Kongo (DRK). La Alberta strigeto troveblas en tre malferma monta arbaro kaj ĝia ekotono, kie estas multaj maldensejoj kaj densa subkreskaĵaro. Ĝi probable troveblas je altitudoj de ĝis 2 500 m.

Kutimaro
Malmulto estas konata pri la konduto de la Alberta strigeto. La stomako de unu el la specimenoj enhavis skarabon kaj akridon.

Konservostatuso
Senarbarigo kaj arbardegradiĝo estas la plej verŝajnaj minacoj ene de la teritorio de la Alberta strigeto. La arbaro en la Itombwe-Montoj kaj la Nacia Parko Kahuzi-Biéga estas sub kreskanta premo de agrikultura senarbarigo kaj paŝtado, lignohakado, minado kaj ĉasado. La teritorio situas en konflikta regiono kun miloj da rifuĝintoj en tendaroj, kvankam tio ankaŭ ŝajnas esti rezultiginta elmigradon, lasante areojn ankaŭ senhomaj. Necesas koni plie pri la biologio kaj statuso de ĉi tiu taksono.

 Referencoj 

 Eksteraj ligiloj 




BirdLife Species Factsheet.

Kategorio:Strigedoj
Kategorio:Birdoj de Afriko